จับตา 3 ปรากฏการณ์ดาราศาสตร์ ดาวอังคารตรงข้ามดวงอาทิตย์ จันทรุปราคาเต็มดวง ดวงจันทร์ใกล้โลกที่สุดในรอบปี
ดร.ศรัณย์ โปษยะจินดา ผู้อำนวยการสถาบันวิจัยดาราศาสตร์แห่งชาติ  (องค์การมหาชน) (สดร.) กระทรวงวิทยาศาสตร์และเทคโนโลยี กล่าวว่า คืนวันอาสาฬหบูชา เกิด 3 ปรากฏการณ์ดาราศาสตร์น่าติดตาม ตลอดคืน 27 ถึงรุ่งเช้า 28 กรกฎาคม 2561 ดาวอังคารอยู่ตรงข้ามดวงอาทิตย์ ก่อนโคจรเข้าใกล้โลกที่สุดในรอบ 15 ปี ทำให้สว่างมากและมีขนาดปรากฏใหญ่กว่าปกติ คืนเดียวกันยังเกิดจันทรุปราคาเต็มดวงครั้งที่ 2 ในรอบปี เต็มดวงกินเวลา 1 ชั่วโมง 43 นาที นานที่สุดในศตวรรษที่ 21 และยังเป็นช่วงที่ดวงจันทร์ใกล้โลกที่สุดในรอบปี นับว่าเป็นคืนพิเศษ สามารถเห็น “ดาวอังคารสีแดง เคียงข้างดวงจันทร์สีแดง” ได้ในคืนดังกล่าว เชิญชวนคนไทยชม 3 ปรากฏการณ์ดาราศาสตร์ ณ จุดสังเกตการณ์หลัก 4 แห่ง เชียงใหม่ นครราชสีมา ฉะเชิงเทรา สงขลา พร้อมเครือข่าย 360 แห่งทั่วประเทศ  ตรวจสอบรายละเอียดได้ทาง www.NARIT.or.th